Słody su wšelake, ale biologisce plahowana běrna so derje předawa
Budyšin/Chrósćicy (SN/MiR). Ducy po Budyšinje na regionalnych a ekologisce produkowanych žiwidłach zajimowani kupcy zwěsća, zo tajke poskitki přiběraja. Před někotrymi lětami hišće dyrbjachu sej z němskich wulkoměstow so nawróćacy młodźi Łužičenjo swoje produkty w sakskej stolicy Drježdźanach abo přez internet wobstarać. Mjeztym pak tež we Łužicy tajke poskitki su. Mjez druhim móža sej wobstarać na tydźenskich wikach pod Bohatej wěžu stajnje štwórtk a sobotu při předawanskim stejnišću Michaela Ubla nimo produktow wot wulkoposkićerja z Błótow a mnohich dodawarjow sada, zeleniny, wolija a tak dale, tež běrny z Chrósćic. „Kupc je mi wo tym powědał, zo je w Chrósćicach bioratar, kiž ma běrny, po biologiskich měritkach plahowane, na předań. Připadnje sym Ignaca něšto pozdźišo na zjawnym zarjadowanju zetkał a zeznał. Nětko hižo dlěje, nimo tych mojich dotalnych partnerow, tež Wjeselic běrny předawam“, Ubl powěda.
lmo_Latn szl_Latn